**Mă dor...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă dor nopțile petrecute

pe scări înghețate de suflet.

îngerii își pierdeau zborul și

deveneau demoni înfometați.

se instalau confortabil în

mintea mamei devenită soră și

se hrăneau cu durerea nașterii

unei fiice la moartea alteia.

frații erau mamă pentru sora lor

și o hrăneau cu un pumn de

zahăr amestecat cu vise

amare și lacrimi fierbinți.

copiii nu înțelegeau de ce

aripile le sunt retezate cu

bisturiul ascuțit al destinului.

adulții se întreabă și acum

dacă scările înghețate se vor

încălzi vreodată risipind

durerea nopților în care

demonii locuiau în casa viselor.